52. schôdza NR SR - 12.deň - B. popoludní
Dátum: 2026-06-11
Poslanec: Plaváková, Lucia (PS)
Druh vystúpenia: Vystúpenie v rozprave

Ďakujem vám pekne za slovo, pán predsedajúci. Ja si myslím, že pán poslanec Michelko musí mať rád Kinder vajcia, lebo on nám tu tak prináša tieto svoje legislatívne návrhy, z ktorých sa tak vykľujú také rôzne prekvapenia. Nikdy nevieme, čo v nich vlastne bude. Sorry, kolegovia, kolegyne, ale ja už fakt neviem, čo na toto povedať. On je úplne čarovný. On nám tu predložil návrh zákona, ktorý nejako odôvodnil a následne priznal, že ten zákon bude o niečom inom. Naozaj, a potom odišiel, lebo teda on je predkladateľ a ja neviem, nejak ho tu stále nevidím. A podľa mňa to je úplne fascinujúci čarovný príbeh Jána Michelka. Ale teda k veci. Kolegyňa Mesterová tu uviedla, že tá zmena pravdepodobne, čo sa týka IT nastavenia, stála 48 000 €, možno kolegovia zo SMER-u vedia presnejšie, či je to tak. A to neboli ale jediné finančné zdroje vynaložené, lebo pamätáte si aj tieto čarovné brožúrky, ktoré sme dostali všetci, čiže to tiež niečo stálo. Tie predpokladám tiež budú nové, keď idete prijať opätovne zmenu rokovacieho poriadku. A neviem, či si pamätáte začiatok tejto schôdze. Lebo tam sme prijímali takú sadu pravidiel, ktoré ešte podrobnejšie upravovali túto novelu rokovacieho poriadku, ktorú chcete teda znovu meniť. Čiže budeme mať ešte aj novú sadu tých pravidiel alebo tie budete upravovať? Pán Mažgút sa tak usmieva, tak možno o tom niečo vie. Mohol by povedať vo faktickej. Tak neviem, lebo ak tým budeme začínať ďalšiu schôdzu, tak ja už fakt neviem. Dobre. Čiže na začiatku bol dobrý úmysel a teraz je z toho toto teátro. Ktoré naozaj už človek nevie vecne a racionálne komentovať. No, ja by som tiež ako pán Dostál navrhla na dopracovanie vrátiť tento návrh a obzvlášť aj teda nanovo vypracovať dôvodovú správu, lebo vy tu chcete prijať zmeny, ktoré sa týkajú napríklad možnosti prihlasovať sa do rozpravy alebo neviem, čo ďalšie tam bude. Vlastne to som sa len od pána poslanca Hazuchu dozvedela, že asi teda toto sa bude upravovať. Podľa vášho názoru, tak možno niekto vie tu niekto vlastne, čo má byť predmetom tohto návrhu zákona, o ktorom rokujeme? Lebo my momentálne tu máme predložený návrh zákona, ktorý je o niečom, čo v ňom nemá byť. A zatiaľ nikto nepovedal, čo v ňom reálne má byť. A teda, ak tu chcete prijať nejaké zmeny týkajúce sa toho prihlasovania alebo samotného rokovania, tak prijmite to v tomto návrhu zákona, v ktorom potom budete mať v dôvodovej správe, že predmetom návrhu zákona je úprava rokovacieho postupu Národnej rady Slovenskej republiky pri prerokovaní návrhu stanoviska Slovenskej republiky v osobitnom režime podľa ústavného zákona 397 z roku 2004. Nič viac tam nebudete mať v tej dôvodovej správe, hej? A toto v tom návrhu zákona vôbec nebude a bude v ňom niečo, čo nikto nevie vlastne ešte, čo. Alebo niekto tu vie, ja neviem, pán predsedajúci možno vie. Pán Michelko zmizol, takže on nám asi nepovie. On nám len povedal, že to nebude toto a bude to niečo iné. No. Tak neviem, či toto je najšťastnejší spôsob legislatívneho procesu. Zdá sa mi to také nejaké nešťastné. A pán Michelko povedal, že teda vy už, keď ste prijímali tú prvú zmenu, že vy ste si tak povedali, že vy to tak otestujete, že či to bude fungovať alebo nie. No a my vidíme, že takto pristupujete k tomu celkovo pri tvorbe návrhov zákonov, že vy tak testujete a potom to musíte novelami opravovať. Ale to mi tiež nepríde úplne najšťastnejšie a myslím si, že akurát tak testujete trpezlivosť ľudí. Lebo už toho majú fakt dosť. Toto už nie je, neviem, naozaj už sa nehodí na to ani to pomenovanie babráctvo, lebo tiež mi to príde také trošku príliš ňuňu na to, čo tu stvárate. A takto by to asi naozaj vyzerať nemalo. Ale teda, ak ktokoľvek, pán Hazucha, pán Mažgút alebo ktokoľvek iný, pán Lučanský, ktorý je spravodajca, viete, čo má byť predmetom toho návrhu zákona, o ktorom rokujete, možno by to bolo fajn si povedať. Lebo to je asi základ legislatívneho procesu a prerokovania nejakého návrhu zákona. No a neviem, či sa vám to teda podarí zmeniť na tej ďalšej schôdzi. Asi takto plánujete. Kto vie, či to bude teda to finálne znenie, ktoré už vám bude vyhovovať, to sa ukáže až na tej ďalšej schôdzi, potom to možno budete chcieť znovu zmeniť. Tak ja len pripomínam, že všetky tieto zmeny, ktoré budete robiť, budete potom v praxi zažívať z opozície. Ďakujem vám pekne.